Mehed lõid väidetavalt terroriühenduse koodnime „Revolution Chemnitz” all. Kõik kahtlusalused kuuluvad Chemnitzi piirkonna jalgpallihuligaanide, skinhead’ide või neonatside ringkondadesse, vahendab Der Spiegel.

Uurijate sõnul oli seitsme kahtlusaluse plaan rünnata välismaalasi ja poliitiliselt teisiti mõtlevaid inimesi. Väidetavalt tegelesid mehed juba ka tulirelvade muretsemisega.

Ühendus „Revolution Chemnitz” asutati väidetavalt hiljemalt 11. septembril. Viis selle liiget osalesid väidetavalt välismaalaste ründamises Chemnitzi lossitiigisaarel 14. septembril. Uurijad kahtlustavad, et see aktsioon võis olla teatavat laadi katsetus märksa hullema aktsiooni jaoks, mis võis olla plaanitud saksa ühtsuse päevale sel kolmapäeval.